AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES PROTOKOLS Nr. 284

2018. gada 5.septembrī plkst.10.00

Jēkaba ielā 16, 408.telpā (komisijas sēžu zālē)

Sēdē piedalās:

*komisijas locekļi:*

Ainars Latkovskis, *priekšsēdētājs*

Kārlis Seržants, *priekšsēdētāja biedrs*

Kārlis Krēsliņš, *sekretārs*

Aleksejs Loskutovs

Jānis Ruks

**Veiko Spolītis**

**Edvīns Šnore**

**Zenta Tretjaka**

**Juris Vectirāns**

**Mihails Zemļinskis**

*citas personas:*

• Aizsardzības ministrijas valsts sekretāra vietnieks Jānis *Karlsberg*s;

• Ārlietu ministrijas valsts sekretārs *Andris Pelšs*;

• Ārlietu ministrijas Drošības politikas un starptautisko organizāciju direkcijas vadītājs *Edgars Skuja*;

• Ārlietu ministrijas Drošības politikas departamenta NATO un Eiropas drošības politikas nodaļas vadītājs *Jānis Beķeris*;

• AIKNK konsultantes: *Margita Markevica, Daima Sunepa, Inese Silabriede,*

**Sēdi vada:** komisijaspriekšsēdētājs A.Latkovskis

**Sēdi protokolē:** M.Markevica

**Sēdes veids:** atklāta

**Darba kārtība**:

1. Secinājumi pēc NATO samita Briselē.

**A.Latkovskis:** iepazīstina ar darba kārtību. Tā ka ir saņemts ierobežotas pieejamības dokuments par izskatāmo jautājumu, ierosina noturēt sēdes pirmo daļu atklātu, bet otro pēc vajadzības slēgtu. Dod vārdu Ārlietu ministrijas pārstāvim.

*Deputātiem iebildumu nav.*

**J.Pelšs**: informē par būtiskākajiem NATO samitā izskatītajiem jautājumiem. Tās dalībnieki apliecināja alianses vienotību, uzticību tās kopīgiem mērķiem, vērtībām un transatlantiskajām saitēm. Vēlreiz tika apstiprināta apņemšanās aizsardzības budžetam jau šogad atvēlēt 2% no IKP. Latvijai svarīgi, ka samitā tika uzsvērts, ka NATO reaģēšanas spējas vēl vairāk tiks uzlabotas, ka arī pastiprināta klātbūtne Baltijas reģionā. Lēmumi apliecina, ka tiks turpināta NATO aizsardzības un atturēšana stratēģija. No Latvijas viedokļa svarīgi bija arī lēmumi par daudznacionālā štāba “Ziemeļi” izveidi Latvijā, par gatavības iniciatīvas apstiprināšanu, tāpat vienošanās par gaisa un jūras spēku militāro spēju stiprināšanu, tai skaitā Baltijas reģionā. Samita laikā tika pieņemtas izmaiņas NATO komandstruktūrā, izveidojot spēka pavēlniecības ASV un Vācijā. Attiecībā uz Krieviju tiek turpināta atturēšanas un aizsardzības politika, tai pašā laikā uzturot konstruktīvu dialogu. Tāpat tiek turpināta NATO un ES sadarbības padziļināšana, un abu organizāciju parakstītā deklarācija palīdzēs koordinēt sadarbību vairākās sfērās, kas ir īpaši svarīgi, militārās mobilitātes jomā. Tika pieņemts lēmums sākt iestāšanās sarunas ar Maķedoniju. Notika tikšanās ar Gruzijas un Ukrainas līderiem. Tāpat tika pieņemti lēmumi attiecībā uz cīņu ar starptautisko terorismu. Tika nolemts pagarināt atbalstu Afganistānai. Arī Latvija veiks iemaksas Afganistānas spēku attīstībai.

**J.Kalsbergs**: papildina, ka samitā tika pieņemts lēmums izveidot kiberoperacionālo centru Briselē. Svarīgs bija arī lēmums par mobilitāti Eiropā ar centru Vācijā. Latvijā šajā jomā savu mājas darbu ir izpildījusi.

**A.Latkovskis**: lūdz sniegt sīkāku informāciju par konceptuālo vienošanos par ātrāku papildspēku uzņemšanu krīzes gadījumā un uzlabojumiem infrastruktūrā, ko iespējams sniegt sēdes atklātajā daļā.

**J.Kalsbergs**: skaidro, ka šī ir sfēra, kur izpaužas ES un NATO sadarbība, proti, ES ietvaros tiek skatīta līdzekļu ieguldīšana mobilitātes veicināšanā, ar to saprotot ceļu infrastruktūras attīstīšanu. Problēmas varētu būt tādā valstī kā Vācijā, kura sastāv no vairākām federālajām zemēm, tāpēc lēmumu pieņemšana var ievilkties. Šī projekta ieviešana prasa milzīgu birokrātisku un politisku piepūli. Iniciatīvu projekta virzīšanā ir uzņēmusies Nīderlande. Latvija cieši sadarbojas ar Nīderlandi šajā jautājumā.

**V.Spolītis**: jautā, vai ir absolūti nepieciešams veikt izmaiņas šī gada aizsardzības budžetā, lai ja šogad sasniegtu 2% no IKP.

**J.Pelšs**: atgādina, ka visi samita dalībnieki apstiprināja, ka jāpilda lēmums par 2% no IKP novirzīšanu aizsardzībai, lai gan diskusijas bija nopietnas. No Latvijas puses tas būtu svarīgs signāls sabiedrotiem, lai saņemtu atbalstu aizsardzības jomā.

**J.Kalsbergs**: skaidro, ka līdz 2018.gada beigām tiks meklēti risinājumi attiecībā uz aizsardzības budžetu. Jādomā, lai 2019.gadā, 2% tiktu pārsniegti. Ja tiks pieņemts politisks lēmums grozīt 2018.gada budžetu, tad pie tā strādās.

**E.Šnore**: jautā, kāda bija Latvijas pozīcija attiecībā uz ASV prezidenta kritiku Vācijas un Krievijas līgumiem par *Nordstream 2* izbūvi. Jautā par Latvijas pozīciju attiecībā uz ASV bāzes izveidi Latvijā un šī jautājuma virzību. Jautā par kopējā štāba “Ziemeļi” izveidi Latvijā. Jautā, kam paredzētas Latvijas iemaksas Afganistānas aizsardzības spēku attīstībā un cik lielas tās ir.

**J.Pelšs**: informē, ka Afganistānas drošība spēku attīstībai tiek iemaksāti 500 tūkstoši dolāru gadā. Attiecībā uz ASV bāzi nav bijusi runa par bāzes izveidi, bet gan ASV klātbūtnes pastiprināšanu, ar to saprotot kaujas spēju palielināšanu. Par *Nordstream 2* samitā netika runāts. Latvijas nostāja šajā jautājumā ir pausta Vācijai dažāda formātā un veidos.

**J.Kalsbergs**: informē, ka vēlme par ASV klātbūtnes pastiprināšanu ASV pusei tikusi izteikta dažādās tikšanas reizēs. Latvija gribētu, ka ASV karavīriem būtu arī kaujas mandāti, ne tikai vienkārši klātbūtne. Štāba izveides sākotnējā fāzē paredzēts, ka viena daļa divīzijas štāba atradīsies Latvijā, bet otra daļa Dānijā, ar gatavību ļoti īsā laikā ierasties Ādažos. Dānija ir piedāvājusi visai konkrētus spēkus. Uzsver, ka šis ir ļoti pozitīvs solis Latvijai. Ietvarnācijas būs Latvija, Dānija un Igaunija. Latvijai ir problēmas ar cilvēkresursiem - trūkst virsnieku. Briselē parakstītā nodoma protokola ietvaros paredzēts kā ietvarnācijas aicināt arī Vāciju, Lielbritāniju, ASV un Kanādu.

**K.Krēsliņš**: jautā, vai samita tika spriests, kā NATO valstīs tiks izmantoti šie līdzekļi, ko iegūs palielinot finansējumu līdz 2% no IKKP, vai ir vienota uztvere par tēriņiem. Vai netika spriests, kā tiks stiprinātas NATO kaujas spējas. Jautā par augstas gatavības koncepciju.

**J.Kalsbergs**: skaidro, ka valstu vadītāji samitā stingri apliecinājuši, ka NATO un ES sadarbības mērķis ir nevis dublēt, bet gan papildināt, lietderīgi izmantojot finanšu līdzekļus. Nacionālo spēku gatavības paaugstināšana ir viena no iniciatīvām, kam tiks novirzīti līdzekļi , un tas ir vēl viens elements, kas papildinās gan sabiedroto klātbūtnes, gan papildspēku nosūtīšanas centienus.

**A.Latkovskis**: jauta par ASV kaujas spēju klātbūtni Lielvārdē.

**J.Kalsbergs**: skaidro, ka ASV klātbūtne Latvijā ir lielākā Baltijas valstīs.

**E.Šnore**: jautā, vai NATO līdzekļus varēs izmantot ārējās robežas aizsardzībā.

**J.Kalsbergs**: skaidro, ka robežu apsardzība ir Iekšlietu ministrijas kompetencē. Pastāv sadarbības mehānismi ar Robežsardzi, piemēram, dalība glābšanas operācijās izmanto NBS helikopterus. Resursi būtu galvenokārt jānovirza NBS kaujas spēju stiprināšanai.

**J.Ruks**: jautā, kā Aizsardzības ministrija redz papildu līdzekļu izmantošanu, piemēram, ieguldīt infrastruktūras attīstībā vai vairāk kaujas spēju un atalgojuma paaugstināšanā.

**J.Kalsbergs**: skaidro, ka ilgtermiņa attīstības plānā desmit gadus bijis deficīts, tāpēc, parādoties papildu līdzekļiem, koncentrēsies uz kaujas spēju attīstību. Jautājumā par atalgojumu, rūpīgi seko situācijai darba tirgū, lai atalgojums būtu konkurētspējīgs.

**V.Spolītis**: jautā, par iecerēm civilā un militārā sektora sadarbības jomā, tostarp, ar robežsardzi. Kā tas atspoguļosies valsts aizsardzības koncepcijā.

**J.Kalsbergs**: apliecina, ka šajā jomā ir vērojams liels progress, par ko liecina nesenās mācības “Namejs”, kurās piedalījās karavīri, zemessargi, rezerves karavīri, Aizsardzības ministrijas darbinieki, brīvprātīgie rezervisti, policisti un robežsargi. Veidojot aizsardzības koncepciju tiks ņemti vērā dažādi aspekti.

**A.Latkovskis:** jautā, kādi ir ministrijas secinājumi par rezerves karavīru piedalīšanos mācībās “Namejs”, tostarp par elektronisko adrešu sistēmas ieviešanu.

**J.Kalsbergs:** skaidro, ka secinājumi pašlaik tiek apkopoti. Tiks risināts jautājums par elektronisko adrešu ieviešanu, lai būtu iespēja kontaktēties ar iesaucamo un noskaidrotu viņa spējas. Nākotnē varētu rēķināties ar līdz 2000 rezerves karavīru.

**J.Vectirāns**: jautā, kādas dienesta pakāpes ir rezervistiem.

**J.Kalsbergs**: skaidro, ka likumā ir noteikts, ka ir rezervisti un rezerves karavīri, kas bijuši NBS karavīri. Ir domāts par dienestu rezervē, taču tas prasa līdzekļu ieguldīšanu atalgojumam. Tiek meklēti ceļi, kā labāk piesaistīt rezervistus.

**A.Latkovskis**: pateicas par informāciju un sēdi slēdz.

*Sēde pabeigta 2018.gada 5.septembrī plkst..*  11.00

Komisijas priekšsēdētājs A.Latkovskis

Komisijas sekretārs K.Krēsliņš

Komisijas konsultante M.Markevica